Jesus wykaꞌpo rapa moꞌkaron kariꞌna ꞌwa:
“Moro nono aweiry awu wa.
Moꞌko ywenaꞌpo ta ytototo itopotyꞌpa noro kynaitan ewaꞌrumy ta.
Amano aweiry te ekosa kynaitan.”
Moꞌkaron Farise wykaꞌsan te Iꞌwa:
“Aseke apoko oty mamyikapoja.
Moro anamyikapory oty iporo waty man.”
Jesus wykaꞌpo ejuꞌtoꞌkoꞌme:
“Aseke ypoko oty amyikapory seꞌme,
moro ynamyikapory oty iporo man.
Ojembo ywopyꞌpo,
oja ywytory enapa sukuꞌsa.
Amyjaron te ojembo ywopyꞌpo,
oja ywytory enapa anukutyꞌpa mandon.
Amyjaron kariꞌna emery me aꞌwembono auranano myjaton.
Awu te amy pairo poko aꞌwembono auranano anyryꞌpa wa.
Aꞌwembono auranano yry jako ro rypo,
moro ynyry aꞌwembono auranano iporo man.
Oꞌwin upuꞌpo irombo eꞌiꞌpa wa.
Moꞌko yjemoꞌnenymbo jumynano te ymaro man.
Moro oꞌwanokon omenano karetary ta enapa tymero man oko kariꞌna namyikapory oty wairy iporo.
Awu aseke ypoko oty samyikapoja.
Moꞌko yjemoꞌnenymbo jumynano enapa te ypoko oty amyikapojan.”
Irombo mero ikaꞌsan Iꞌwa:
“Oje ko moꞌko ajumy nan?”
Jesus wykaꞌpo ejuꞌtoꞌkoꞌme:
“Yjukutyꞌpa mandon.
Moꞌko yjumy anukutyꞌpa enapa mandon.
Yjukutyry jako rypo,
moꞌko yjumy enapa mukuꞌtory.”
Moro wara auranaꞌpo,
moro pyrata ytopo po moro Tamusi auty ta kariꞌna emepary jako tyꞌwa.
Anapoꞌiꞌpa te amy pairo weꞌiꞌpo.
Apyitopo jururu irombo itundaꞌpa naꞌnen kynakon.
Jesus wykaꞌpo rapa iꞌwaine:
“Wyꞌtake.
Kupitaꞌton.
Ojaꞌwanykon ta te aromoꞌtaꞌton.
Ywytotopo ꞌwa awopyrykon mupijaton amyjaron.”
Moꞌkaron Simosu wykaꞌsan:
“Aseke kaꞌtu noꞌwotan?
Kynganon irombo:
‘Ywytotopo ꞌwa awopyrykon mupijaton amyjaron.’ ”
Jesus wykaꞌpo iꞌwaine:
“Amyjaron poꞌpo wyino mandon.
Awu kawo wyino wa.
Amyjaron ero nono wyino mandon.
Awu ero nono wyino kapyn wa.
Wykai oꞌwaine:
Ojaꞌwanykon ta aromoꞌtaꞌton.
Inoro me ro ywairy anamyikaꞌpa ajaꞌtaine irombo,
ojaꞌwanykon ta aromoꞌtaꞌton.”
Ikaꞌsan Jesus ꞌwa:
“Noky ko amoro man?”
Ikaꞌpo iꞌwaine:
“Moꞌko penaro terapa ynekarityꞌpo.
Pyime oꞌto apokoine ywykary taro wa.
Pyime otykon poko apokoine aꞌwembono auranano yry taro wa.
Moꞌko yjemoꞌnenymbo te iporo man.
Moro iwyino ynetaꞌpo sekariꞌsa kariꞌna ꞌwa.”
Moꞌko jumynano poko tyꞌwaine auranary anukutyꞌpa iweꞌiꞌsan.
Jesus wykaꞌpo iꞌwaine:
“Moꞌko kariꞌna ymuru awongaꞌpo mero oꞌwaine,
mukuꞌtaꞌton inoro me ywairy,
amy pairo oty anikapyꞌpa aseke ywairy,
moꞌko jumynano ꞌwa yjemepaꞌpo wara te yjauranary.
“Moꞌko yjemoꞌnenymbo ymaro man.
Oꞌwin upuꞌpo ynoꞌpa man.
Morokon apokupangon otykon irombo sikaꞌsa moꞌja ro.”
Pyime moro wara ikary etanamonymbo ꞌwa amyikaꞌpo.